אפרת גוש

ביוגרפיה

נולדה בשם "אפרת גושקס" בעיר הרצליה. את דרכה המוזיקלית התחילה במקהלת לי-רון בהרצליה. לאחר מכן למדה בתיכון אלון שברמת השרון, שם למדה במגמת הג'אז במשך שנתיים עם המורה מיקה קרני. גוש עזבה לפני סיום הלימודים, כשבגיל 16–18 למדה מוזיקה בבית הספר למוזיקה "רימון". בסיום השנה השנייה פרשה גם משם. גוש התגייסה לצה"ל אך שוחררה ממנו על סעיף אי התאמה, ועברה לחיות תקופת מה באמסטרדם.
בשנת 2002 התחילה גוש להופיע עם יוני בלוך, ובהופעות הם ביצעו בדרך כלל יחד את השירים "תפוזים" ו"מגרד". אל בלוך הגיעה דרך חברו טל קירשבוים, שלמד איתה בתיכון ופנה אליה כשבלוך חיפש זמרת ליווי. אף על פי שגוש רצתה להיות דווקא זמרת ג'אז, הכימיה עם בלוך משכה אותה לכיוון מוזיקת הרוק-פופ.
בשנת 2003 ביצעה קולות רקע בפסקול סרטו של שבי גביזון "האסונות של נינה" בשיר "לילה עם נינה", שהלחין המוזיקאי אסף אמדורסקי.
בשנת 2004 יצא הסינגל הכפול הראשון שלה, "ג'ורג'יה" / "שחזור". "שחזור", שהועלה לאתר "במה חדשה", התייצב בראש רשימת היצירות המוזיקליות המבוקשות באתר, והורד יותר מ-50,000 פעמים. באותה שנה התארחה בשירה באלבומו של המוזיקאי עמיר לב "לפעמים אני מאושר" בשיר "אוקטובר".
אלבום הבכורה של גוש יצא במרץ 2005, תחת הכותרת "אפרת גוש". פרט לחידוש לשירו של עמיר לב "פעם בחיים", אשר נבחר ללוות את העונה השנייה של סדרת הדרמה הטלוויזיונית "לתפוס את השמיים", את כל שירי האלבום כתב ברק פלדמן והלחין יוני בלוך. מתוך האלבום יצאו כסינגלים השירים "תמיד כשאתה בא", "פעם בחיים", "טוב לבד", "מועדון ריקודים" ו"מה שקרה".
במהלך שנת 2005, העלתה גוש מופע מצליח בליווי להקה, וכן שיתפה פעולה על הבמה עם יוצרים כדוגמת ערן צור, עמיר לב, יהלי סובול, עופר מאירי. בפסטיבל הפסנתר העלתה גוש מופע בליווי טריו ג'אז. באותה שנה השתתפה גם בפרויקט "מטרופולין" של היוצר עופר מאירי, בו שרה את השירים "מלאכים", "איזה עתיד", "יפן" והחידוש לשירו של שלום חנוך "בלי לומר מילה".
לקראת סוף שנת 2005 עשתה גוש את צעדיה הראשונים בעולם המשחק, בתפקיד ראשי בסרט הקולנוע "נוזהת אל-פואד" ("שוטטות הלב") בבימויו של הקולנוען יהודה ג'אד נאמן. כמו כן, השתתפה בתפקיד אורח בסדרה "פיק אפ".
באוגוסט 2007 הוציאה גוש את אלבומה השני, "הסליחה ואני". ב-3 ביוני יצא הסינגל הראשון מהאלבום, "לראות את האור", שכתב ברק פלדמן והלחין אסף אמדורסקי. ב-16 ביולי יצא הסינגל השני, "כמו שזה היה", שכתב פלדמן והלחין יוני בלוך. את האלבום הפיק ניר אוורבוך, והוא כולל טקסטים ולחנים של גוש, אסף אמדורסקי, אריק ברמן, עופר מאירי, יוני בלוך וברק פלדמן. אחרי צאת האלבום יצאו הסינגלים "קרב איגרוף" שכתבה והלחינה גוש ו"קופסה ביום" שכתב והלחין ברמן.
בערב יום העצמאות ה-60 למדינת ישראל הופיעה גוש בטקס הדלקת המשואות המסורתי בהר הרצל בירושלים.
גוש השתתפה בדואט "ביחד מפחד" באלבומו החמישי של עברי לידר, "בקצב אחיד בתנועות של הגוף", שיצא בספטמבר 2008. בנוסף, השתתפה בדואט "אוריה חוזר הביתה (הבחורה עם החתולים)" באלבומו השני של אריק ברמן.
בסוף 2009 הוציאה גוש את הסינגל "אה אה אה", הראשון מתוך אלבומה השלישי. לשיר צולמו שבעה קליפים שונים שעליהם עבדה יחד עם צמד הבמאים גיא כושי ויריב פיין במשך 24 שעות בלבד. לאחר שני סינגלים נוספים, "מצעד הגאווה" ו"ממחר דף חדש", יצא ביולי 2010 האלבום המלא, "אה אה אה אהבה". האלבום כלל שישה שירים בלבד, ובהם גרסת כיסוי של גוש לשירם של דן אלמגור ומשה וילנסקי "מגדלור". באלבום בולטת השפעתה של הזמרת הבריטית איימי ווינהאוס. בעקבות האלבום זכתה גוש בתואר "זמרת השנה" במצעד הפזמונים העברי השנתי של גלגלצ.
עוד ב-2010 השתתפה גוש בשירה של להקת עוזי נבון ומכרים "אם זה מוכרח להיות הסוף" תחת שם הבמה "שושנה ברדלס". באותה שנה לוהקה גוש למחזמר "לילה לא שקט" המבוסס על שיריו של שלמה ארצי. גוש גילמה במחזה ברמנית המנסה להיגמל מאלכוהול ולעזוב את העיר ביחד עם בן זוגה. בשנת 2011 השתתפה בעונה השנייה של הסדרה הקומית "בובי ואני".
בשנת 2012 הקליטה בדואט עם יזהר אשדות את השיר "אל אש בהירה", במסגרת אלבומו של אשדות "עניין של הרגל". באותה שנה הקליטה גם בדואט עם רמי קלינשטיין גרסה מחודשת לשירו "שריטות", שנכללה באלבומו "סיטואציה מורכבת".
בשנת 2013 שיחקה את דמותה של ווקס בפלאות, סרטו של אבי נשר .
בשנת 2015 השתתפה בעונה השנייה של תוכנית הדוקו-ריאליטי "גולשי ספות".
ביולי 2015 הוציאה סינגל ראשון מתוך אלבום חדש.
הסינגל נקרא "ציפור שיר".
באותה שנה חברה יחד עם יהונתן גפן למופע משותף, בשם "הגבר האחרון" הכולל שירים בביצועה יחד עם קטעי מונולוג עם יהונתן גפן, בו היא שרה את השיר "בלדה לנאיבית" שאת מילותיו כתב יהונתן גפן.
בתחילת 2016 הוציאה סינגל חדש שנקרא "יודה וישראל" שבו כתבה את המילים והלחן במסגרת פרויקט 929 - תנ"ך ביחד את המילים כתבה על סיפור הפירוד של ממלכת ישראל המאוחדת וממלכת יהודה המסופר מתוך ספר מלכים.
לקראת בחירות 2013 הביעה את תמיכתה במפלגת העבודה.
גוש נשואה לאיש התקשורת יובל סיגלר ולזוג בן.